৮ নভেম্বর নোটবাতিল প্রকল্পের কথা ঘোষণা করেছিলেন প্রধানমন্ত্রী নরেন্দ্র মোদী। এরপর থেকে এই বিশাল কর্মকাণ্ডের সঙ্গে জড়িত কুশীলবদের সম্পর্কে নানান কথাই শোনা গিয়েছে। কিন্তু, এটা কেউ জানেন না প্রকৃতভাবে এই নোটবাতিল প্রকল্পের সঙ্গে কারা জড়িয়ে আছেন? কাদের পরামর্শে মোদী এই যুগান্তকারী সিদ্ধান্ত নিয়েছিলেন? নরেন্দ্র মোদীর পিছনে থাকা এই মানুষগুলির পরিচয় সামনে এসেছে। শুধু নোটবাতিল নয়, দেশের আর্থিক পরিকাঠামো এবং ব্যবহারিক জীবনকে আরও অত্যাধুনিক করতে এই মানুষগুলির পরামর্শে মোদী নাকি আরও বড় সংস্কারের দিকে এগিয়ে চলেছেন। একনজরে দেখে নেওয়া যাক এই মানুষগুলিকে—  

অমিতাভ কান্ত— নীতি আয়োগের সিইও। গত শুক্রবারই নাকি অর্থমন্ত্রকের সমস্ত কর্তাদের সঙ্গে বৈঠক করেন অমিতাভ। দেশের ‘ক্যাশলেস’ পরিকাঠামোকে কীভাবে ব্যবহারিক জীবনের অঙ্গ করে তোলা যায় তা নিয়ে নাকি অমিতাভ বেশকিছু রোডম্যাপ তৈরি করেন। 

এপি হোতা— এনপিসিআই-এর ম্যানেজিং ডিরেক্টর এবং সিইও। সরকারের মোবাইল অনলাইন পে অ্যাপ ‘ইউপিআই’ নাকি এপি-র মস্তিষ্ক প্রসূত। 

এবি পাণ্ডে— মহারাষ্ট্র ক্যাডারের আইএএস। ১ বছর আগে নরেন্দ্র মোদী এবি-কে দিল্লিতে গুরুত্বপূর্ণ পদে নিয়ে আসেন। আধার নম্বর নির্ভর আর্থিক লেনদেনের অ্যাপ তৈরির দায়িত্ব বর্তেছিল এবি-র উপরে। বর্তমানে তিনি আধারের মূল দফতর ইউআইডিএআই-এর সিইও পদে রয়েছেন। ডিজিটাল ইন্ডিয়ার স্বপ্নের উড়ানে মোদীর অন্যতম শক্তিশালী ঘোড়া এই এবি। 

টিভি সোমনাথন— তামিলনাড়ু ক্যাডারের আইএএস। বর্তমানে প্রধানমন্ত্রীর দফতরের যুগ্ম সচিব পদে কর্মরত। অত্যন্ত শিক্ষিত সোমনাথন একজন চাটার্ড অ্যাকাউন্ট্যান্ট এবং অর্থনীতিতে পিএইচডি। পাশাপাশি কোম্পানি সেক্রেটারিশিপের ডিক্রিও রয়েছে তাঁর। লন্ডনে কর্পোরেট ম্যানেজমেন্ট এবং অর্থনীতি নিয়েও পড়াশোনা করেছেন। হার্ভার্ড বিজনেস স্কুল থেকে এক্সিকিউটিভ ডেভলপমেন্ট নিয়ে পড়াশোনাও করেছেন। যে কোনও ধরনের পরিকল্পনা রূপায়নে সিদ্ধহস্ত টিভি সোমনাথন। 

নন্দন নিলেকানি— কংগ্রেসের টিকিটে লোকসভা নির্বাচনে লড়েছিলেন ‘ইউনিক আইডেন্টিফিকেশন নম্বর’-এর জনক। কিন্তু, রাজনীতির ময়দানের থেকেও তাঁর বড় পরিচয় একজন আইটি বিশেষজ্ঞ হিসাবে। তাই নরেন্দ্র মোদীও কোনওভাবে দূরে সরিয়ে রাখতে পারেননি নন্দন নলেকানিকে। সম্প্রতি মোদী নাকি নন্দন নিলেকানিকে ডেকে ‘ক্যাশলেস ইকনমি’-র অন্যতম গুরুত্বপূর্ণ অঙ্গ ‘ইউনিভার্সাল পেমেন্ট সিস্টেম’-কে কার্যকর করার দায়িত্ব দেন। কত দ্রুত এই অত্যাধুনিক ব্যবস্থাকে ব্যবহারিক জীবনের সঙ্গে মিশিয়ে দেওয়া যায় তারই দায়িত্ব পেয়েছিলেন নিলেকানি। আর এই কাজ তিনি সফলভাবেই করেছেন বলে দাবি করা হচ্ছে। ডিজিটাল ইন্ডিয়ার রূপায়ণে মোদী যে ১৩ জনের বিশেষজ্ঞ কমিটি তৈরি করেছেন, তাতেও নন্দন নিলেকানিকে রেখেছেন। এই কমিটিতেই আছেন অমিতাভ কান্ত থেকে শুরু করে কয়েকটি রাজ্যের মুখ্যমন্ত্রীও। 
মোদীর এই ডিজিটাল টিমের ৫ প্রধান মুখের বাইরে আরও কয়েক জন আছেন যাঁদের নাম করাটাও জরুরি। এঁরা হলেন, এনপিসিআই-এর সিওও দিলীপ আসবে এবং আধার প্রকল্পের অন্যতম প্রধান ও ইন্ডিয়া স্ট্যাক প্রকল্পের প্রধান প্রমোদ ভার্মা।
আরও পড়ুন... 
মোদীর বিরুদ্ধে দুর্নীতির প্রমাণ হাতে রয়েছে! চাঞ্চল্যকর দাবি রাহুল গাঁধীর 
নোটবাতিলের আয়ু আর ঠিক এক দিন, কঠোর সিদ্ধান্ত জানিয়ে দিল অর্থমন্ত্রক